Príomhtheachtaireachtaí 1. Stádas mar thír is iarrthóir don Úcráin. Tá CESE á iarraidh ar an gComhairle Eorpach stádas mar thír is iarrthóir a thabhairt don Úcráin ag an gcruinniú a bheidh aici an 23-24 Meitheamh 2022. Ní mór stádas na hÚcráine mar thír is iarrthóir a dheonú gan dochar do phróiseas aontachais na mBalcán Thiar atá fós ar siúl. Tá CESE i bhfabhar lánpháirtiú de réir a chéile bunaithe ar chomhlíonadh an acquis communautaire. 2. Seasann sochaí shibhialta na hEorpa i ndlúthpháirtíocht leis an Úcráin agus le muintir na hÚcráine. D’fhreagair an tsochaí shibhialta go pras agus go héifeachtúil, rud a spreag rabharta tacaíochta nach bhfacthas a leithéid riamh i measc na saoránach. Ní mór cúnamh daonnúil a mhéadú agus ba cheart é a chur ar fáil mar thacaíocht dhíreach d’eagraíochtaí na sochaí sibhialta (ESSanna). Ba cheart dlúthbhaint a bheith ag eagraíochtaí neamhrialtasacha speisialaithe, i gcomhar le ESSanna, leis an bpleanáil maidir le cúnamh daonnúil AE agus náisiúnta agus le faireachán a dhéanamh air. 3. Deiseanna a chur ar fáil do dhídeanaithe don todhchaí. Tá sé á iarraidh ag CESE go dtabharfaí na cearta céanna do dhídeanaithe agus a thugtar do shaoránaigh an Aontais maidir le cúram sláinte agus rochtain ar an margadh saothair (aitheantas do cháilíochtaí, rochtain ar sheirbhísí na ngníomhaireachtaí fostaíochta, cúrsaí teanga, córais sláinte agus oideachais), rudaí atá ríthábhachtach chun nach dtiocfaidh méadú ar bhochtaineacht i measc na ndídeanaithe. Is féidir leis na comhpháirtithe sóisialta, tríd an gcómhargáil agus trí bhearta ad hoc, cuidiú le hoibrithe a lánpháirtiú agus gan iad a chur i mbaol an dúshaothraithe agus na dumpála sóisialta. Tá béim ar leith á leagan ag CESE ar ról ESSanna i gcosaint agus in athimeascadh grúpaí leochaileacha a ndéantar dearmad orthu go minic: mionaoisigh neamhthionlactha, leanaí scartha agus leanaí ó shuíomhanna cúraim institiúidigh, daoine faoi mhíchumas, mionlaigh Romacha agus íospartaigh an fhoréigin ghnéasaigh. 4. Atógáil. Tá cúnamh airgeadais Eorpach agus idirnáisiúnta de dhíth láithreach chun nach scriosfar geilleagar na hÚcráine ina iomláine. Ní mór tacaíocht airgeadais a chur ar fáil chun tacú le FBManna, le feirmeoirí na hÚcráine don fhómhar seo chugainn agus le sochaí shibhialta na hÚcráine, lena n-áirítear eagraíochtaí fostóirí agus ceardchumainn, chun go leanfaidh siad de bheith ag feidhmiú go hiomlán in aimsir chogaidh. Ní mór na hiarrachtaí atógála a chur chun cinn leis an nuálaíocht. Ní mór dlúthbhaint a bheith ag eagraíochtaí na sochaí sibhialta lena chinntiú gur féidir athchóirithe ar an smacht reachta, an comhrac i gcoinne an éillithe agus an t-aistriú glas agus an t-aistriú digiteach a bhaint amach. 5. An ghéarchéim eacnamaíoch. Níor cheart don chogadh an bonn a bhaint de na beartais i ndáil leis an aistriú glas san Aontas. Tá CESE ag iarraidh ar na Ballstáit agus ar institiúidí an Aontais na bearta is gá a ghlacadh chun srian a chur le hamhantraíocht iomarcach maidir le tráchtearraí, chun trédhearcacht an mhargaidh a fheabhsú agus chun deireadh a chur go sealadach le gach bac ar allmhairí earraí talmhaíochta d’fhonn géarchéim na bpraghsanna bia a mhaolú. Tá rabhadh á thabhairt aige nach leor ciste Next Generation EU ná an tSaoráid Téarnaimh agus Athléimneachta a bhaineann leis ná an tsolúbthacht faoin gCreat Airgeadais Ilbhliantúil 2021-2027 atá ann faoi láthair chun na riachtanais airgeadais a eascraíonn as an gcogadh san Úcráin a chumhdach ina n-iomláine. 6. Ról na Sochaí Sibhialta. Tá caidreamh ag CESE le ESSanna na hÚcráine le fada an lá, rud atá thar a bheith tábhachtach chun na bealaí a choinneáil ar oscailt agus chun rannpháirtíocht i bpróiseas lánpháirtithe an Aontais a chumasú. Tá CESE ag iarraidh ar na Ballstáit dlús suntasach a chur le fothú acmhainneachta, le tacaíocht eagraíochtúil agus le tacaíocht airgeadais a chur ar fáil do ESSanna na hÚcráine. Molann sé go bhforbrófaí comhpháirtíochtaí idir eagraíochtaí óige an Aontais agus na hÚcráine agus molann sé imeacht a eagrú ina ndíreofaí ar ghníomhaíochas i measc an aosa óig agus ar an ról a bheidh aige sin maidir le hatógáil na hÚcráine amach anseo. Tá CESE tiomanta a ndícheall a dhéanamh chun comhar agus malartuithe idir ESSanna na hÚcráine a neartú agus chun leanúint de dhlúthpháirtíocht agus flaithiúlacht an Aontais i leith na hÚcráine a chur chun cinn. Chuige sin, beidh ócáid á reáchtáil ag CESE le sochaí shibhialta na hÚcráine agus le sochaí shibhialta an Aontais an 19 Iúil in Kraków. San am céanna, tá sé á chur i bhfios go láidir ag CESE nach féidir na ESSanna neamhspleácha atá fós sa Rúis a thréigean.